God roep my om op te offer - www.bybelkennis.co.za
by Mitch Kalp · 18/10/2012
Nêrens in die Bybel lees ons dat God se kinders nie gaan swaarkry nie. Jesus maak dit baie duidelik dat die wêreld hulle sal haat (Johannes 17:14). God se wil is nie meer vir die moderne mens belangrik nie. Dit skep spanning by sy kinders. Ons hou nie daarvan as die wêreld ons haat nie; ons wil graag deel van die wêreld wees. Dit is dan wat gelowiges allerhande kompromieë met die wêreld aangaan.
Christene moet opoffer. As God my roep, gee Hy aan my sekere verantwoordelikhede en verwag Hy van my sekere opofferings. As daar iemand is wat moes opoffer, was dit Jeremia. Lees net weer sy lewensverhaal:
Sy roeping was nie maklik nie: Ek stel jou vandag aan oor nasies en oor koninkryke om af te breek en uit te roei, om te vernietig en plat te slaan, te bou en te vestig. Jeremia het goed geweet dat as hy hierdie roeping gaan uitvoer hy beslis nie die gewildste persoon in Israel gaan wees nie.
Hy mag nie getrou het nie. Seker die belangrikste lewensanker naas God, jou familie, was hom nie beskore nie.
Jeremia word gemartel, in die tronk gegooi en in 'n put gehou. Hier versmoor hy byna.
So het die Here vir my gesê: Maak vir jou jukke met skeie en stroppe en sit een daarvan op jou nek (27:2). Geen wonder Jeremia word gereeld deur die volk gespot nie.
Uit hierdie kort skets is dit duidelik dat Jeremia 'n moeilike pad geloop het. Alles was teen Jeremia, maar hy het nooit sy boodskap of sy roeping versaak nie. Hoe kry hy dit reg: Hulle sal teen jou veg maar hulle sal jou nie oorweldig nie, want Ek is by jou, sê die Here, Ek sal jou red (1:19). Dit hoekom ons kan en moet volhard al gaan dit swaar met ons: ons het die versekering dat God met ons is.